[pic] | EVROPSKA KOMISIJA |

Bruselj, 3.5.2010

COM(2010)195 konč.

2010/0104 (NLE)

Predlog

SKLEP SVETA

z dne […]

o dodelitvi sredstev, prerazporejenih iz projektov iz 9. evropskega razvojnega sklada in prejšnjih evropskih razvojnih skladov (ERS), za zadovoljevanje potreb najbolj ranljivega prebivalstva v Sudanu

OBRAZLOŽITVENI MEMORANDUM

Sudanska vlada se je odločila, da ne bo ratificirala revidiranega sporazuma iz Cotonouja. Odločitev o neratifikaciji je bila sprejeta na podlagi člena 11(6), v skladu s katerim morajo pogodbenice Sporazuma iz Cotonouja soglašati, da „si prizadevajo za ratifikacijo in izvajanje Rimskega statuta ter z njim povezanih instrumentov“. Mednarodno kazensko sodišče je marca 2009 izdalo nalog za prijetje sudanskega predsednika Omarja Al Baširja, ker je bil obdolžen dveh vojnih hudodelstev in petih hudodelstev zoper človečnost.

Zaradi neratifikacije Sudan nima dostopa do sredstev, ki bi jih imel sicer na voljo iz nacionalnega okvirnega programa v okviru 10. ERS v znesku 297 milijonov EUR, od tega 258 milijonov EUR kot programskih sredstev (sredstva A) in 39 milijonov EUR za nepredvidene potrebe (sredstva B), ki so zdaj hranjena v rezervi 10. ERS.

Vendar se Evropska unija strinja, da si mora EU odločno prizadevati za reševanje trenutnih političnih razmer v Sudanu ter resne humanitarne krize v Darfurju in Južnem Sudanu, vključno z zagotavljanjem nujno potrebne pomoči za sudansko prebivalstvo. Z volitvami aprila 2010 in referendumom o odcepitvi južnega dela države januarja 2011 mora Evropska unija ukrepati na vse možne načine kot sila, ki spodbuja mir in stabilnost v Sudanu, vključno z Južnim Sudanom in Darfurjem, pa tudi demokratične spremembe po vsej državi. Ker sredstva iz 10. ERS niso na voljo, se bo precej zmanjšala zmožnost EU, da bi pomagala prebivalstvu in prispevala k stabilizaciji države, kar ima lahko negativne posledice za širšo regijo. Države članice so zato od Evropske komisije zahtevale, naj najde inovativne rešitve, s katerimi bi se sredstva usmerila k prebivalstvu Sudana.

Evropska komisija v tem okviru predlaga, naj se del sredstev tonamensko prerazporedi iz vsake države ali regije v okviru 9. ERS ali prejšnjih ERS. Znesek prerazporejenih sredstev trenutno skupno znaša 186,67 milijona EUR. Sprva naj bi se predvidoma zahtevalo, da se ta sredstva porabijo v okviru predloga Komisije iz leta 2010, v skladu s katerim Svet izvede pregled uspešnosti 10. ERS[1]. Vendar člen 1(4) Notranjega sporazuma o 10. ERS ne izključuje možnosti, da se sredstva, prerazporejena iz 9. ERS in prejšnjih ERS, kadar koli ustrezno porabijo, če tako soglasno odloči Svet na predlog Komisije. Taka odločitev bi pomenila odstopanje od t.i. samoderogacijske klavzule iz tega člena, saj bi se uporabila sredstva iz prejšnjih ERS. Sredstva bi bila dodeljena na podlagi ocene potreb, ki jo morajo skupaj izvesti države članice EU v Sudanu, in poznejšega sklepa Evropske komisije o financiranju.

Komisija po razpravah z državami članicami v okviru Delovne skupine za AKP januarja in februarja 2010 zato predlaga priloženi Sklep Sveta o dodelitvi zneska 150 milijonov EUR iz sredstev, prerazporejenih iz projektov iz 9. ERS in prejšnjih ERS, za zadovoljevanje potreb najbolj ranljivega prebivalstva v Sudanu.

2010/0104 (NLE)

Predlog

SKLEP SVETA

z dne […]

o dodelitvi sredstev, prerazporejenih iz projektov iz 9. evropskega razvojnega sklada in prejšnjih evropskih razvojnih skladov (ERS), za zadovoljevanje potreb najbolj ranljivega prebivalstva v Sudanu

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju predloga Komisije,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Skupnosti v okviru večletnega finančnega okvira za obdobje 2008–2013 v skladu s Sporazumom o partnerstvu AKP–ES ter o dodelitvi finančne pomoči čezmorskim državam in ozemljem, za katero se uporablja Četrti del Pogodbe ES[2], ter zlasti členov 1(4) in 6 Notranjega sporazuma,

ob upoštevanju naslednjega:

1. Sudanska vlada se je odločila, da ne bo ratificirala revidiranega sporazuma iz Cotonouja, s čimer je izgubila dostop do finančnih sredstev iz nacionalnega okvirnega programa v okviru 10. ERS v skupnem znesku 294,9 milijona EUR, ki so zdaj hranjena v rezervi 10. ERS.

2. Evropska unija si mora odločno prizadevati za reševanje trenutnih političnih razmer v Sudanu ter resne humanitarne krize v Darfurju, Južnem Sudanu in na prehodnih območjih, vključno z zagotavljanjem nujno potrebne pomoči za sudansko prebivalstvo. Ker sredstva iz 10. ERS niso na voljo, se bo precej zmanjšala zmožnost EU, da pomaga prebivalstvu in prispeva k stabilizaciji države, kar ima lahko negativne posledice za širšo regijo.

(3) Za premostitev finančne vrzeli, ki se bo pojavila, je ustrezno uporabiti sredstva, prerazporejena iz 9. ERS in prejšnjih ERS.

(4) Sredstva je treba porabiti za zadovoljevanje potreb najbolj ranljivega prebivalstva v Sudanu, zlasti na območjih, ki jih je prizadela vojna, vključno z Južnim Sudanom in Darfurjem. Prerazporejena bodo na podlagi sklepa o financiranju, ki ga sprejme Komisija; z določbo je treba tudi zagotoviti, da se krijejo stroški podpornih ukrepov.

(5) Ta sredstva se upravljajo prek centraliziranega in skupnega upravljanja ter zaradi poenostavitve v skladu z izvedbenimi določbami za 10. ERS –

SKLENIL:

Člen 1

3. Znesek 150 milijonov EUR iz sredstev, prerazporejenih s projektov iz 9. ERS in prejšnjih evropskih razvojnih skladov, se dodeli za zadovoljevanje potreb najbolj ranljivega prebivalstva v Sudanu. 2% tega zneska Komisija dodeli za odhodke za podporo.

4. Ta sredstva se upravljajo prek centraliziranega in skupnega upravljanja v skladu s pravili in postopki, ki se uporabljajo za 10. ERS.

5. Ta sklep začne veljati XXX.

V Bruslju, […]

Za Svet

Predsednik

[1] V skladu s členom 1(10) Notranjega sporazuma o 10. ERS „ Svet skupaj z državami AKP izvede pregled uspešnosti (…) . Pregled bo izveden na podlagi predloga, ki ga bo leta 2010 pripravila Komisija . Ta pregled uspešnosti bo prispeval k odločitvi o znesku finančnega sodelovanja po letu 2013“.

[2] UL L 247, 9.9.2006, str. 32.